Заголовок материала: Удмуртия – доре мынам\nЧузъяське удмурт крезьгур. Куноос удмурт коркае пыро, кузёоос соосты вӧйын-нянен пумитало.\nНуись: Вашкала дырысен котьку асьмелэн\nСяммы вылэм удмурт калыклэн:\nТодмо-а, ӧвӧл-а, гажаса пырисьлы\nВӧйын-нянь пуктӥськом тазалык-шудбурлы.\nБускелез доры бускелез ке потэ,\nТуганэз доры туганэз ке лыктэ,\nТаӵе гожтымтэ сяммы милям вань:\nӜӧк вылэ пуктӥськом вӧйын нянь.\nКыдёке-а, матэ-а сюресэ потыкуд,\nПыратэк эн кошкы, ми пала вуыкуд.\nӦсмы усьтэмын ми доры лыктӥсьлы,\nВӧй басьты, йыбыртты тыр няньлы.\nАнайёсмы, атайёсмы лыктӥллям / 2 пол\nБыгатэммес эскерыны лыктӥллям / 2 пол\nНуись: Умоесь, дуно куноосмы. Вашкала сямъя адямиос ог-огзы доры куное ветло.\nТуннэ ми ваньзэс ӧтимы куное Удмурт шаермылэсь вордӥськем нуналзэ пусйыны. 1920-тӥ арын 4-тӥ шуркынмонэ кылдӥз Удмурт автономной область. Со нуналэз шаермылэн вордӥськем нуналэныз лыдъяськом. Ваньдэс, пиналъёс, куноос, дышетӥсьёс, ӟечкыласькомы Удмурт Элькунлэн нуналэныз. Яратэ вордӥськем шаердэс, уте сое, вордэм анайдэс кадь.\nМар дунне вылысь\nКотькытчы но мын –\nМар дунне вылын\nСо одӥг кылын –\nВолгамытэк Кама но ӧвӧл.\nРоссиятэк ӧвӧл вордскем шаер,\nНуись: Нош али кыл сётом куномылы.\nЛыдӟиськонниын ужась вера Удмурт шаерлэн Россия борды итӥськемез сярысь.\nНуись: Котькуд кунлэн вань аслаз куншетэз, кунпусэз, кункрезез. Нош кин тодэ куншетмылэсь но кунпусмылэсь кылдытӥсьсэ. (Ю. Лобанов)\nНош кункрезьлэсь авторзэ? (А. Корепанов)\nШонер валэктонъёс понна жетонъёс сётӥсько.\nУдмуртъёслэн яратоно буёлъёссы горд, тӧдьы но сьӧд. Мае соос возьмато?\n(сьӧд – музъемлэн буёлэз, тӧдьы – югытлэн, инбамлэн, чылкытлыклэн буёлэз, горд – шундылэн, шунытлэн буелэз).\nНуись: Нош али шудом «Ньылетӥез – мултэс» шудонэн. Адӟом, кин меда ӟечгес тодэ ас шаерзэ но калыксэ.\nНьыль кыл пӧлысь шедьтоно мултэссэ.\nШудонлы материал басьтыны луоз «Вордскем кыл» журналлэн 2000-тӥ ар понна 5-тӥ номерысьтыз, 30-тӥ бам.\nТуж умой, одӥг юанмы но валэктонтэк ӧз кыльы. Я, табере кыл сётом кузёослы.\nКузёос кырӟало: 1-тӥ, 2-тӥ класс «Э, пе, ӟазеге»\n3-тӥ, 4-тӥ класс «Вордӥськем гуртэ».\nНуись: Куноосмы но буш киын ӧз лыктэ, дыр. Соослы но кыл сётом.\nПыре Лопшо Педунь.\nЛопшо Педунь: Ӟечбуресь, ӟечбуресь! Школады вӧзтӥ ортчисько вал но, шулдыр удмурт гурез кылыса, пыдъёсы асьсэос татчы кыскизы. О-о, кӧня татын етӥзэсь пиос, чебересь нылъёс но анайёс.\nНош монэ ӧд вунэтэ на-а? Вералэ ай, кин мон!\nПраздникен тӥледыз. Орина кенакты но лыкто шуэ вал, но перепеч пыжыса кылиз.\nСалам вераз, песьтэрам мар ке но тырыса лэзиз.\nУчком али, мар меда.\nПоттэ лыдпусъёсын карточкаос.\nМар юмок та, синмы но очкитэк умой уг адӟы ни. Лыдпусъёс кадь уг та? Нош мар соос возьмато, ойдолэ ӵошен тодомы.\n4/XI; 25; 6; 1920.\nПесьтэрам эшшо мар ке но вань на.\nОрина кенак мар но со гожъям на.\n«Шедьты пардэ» шудон\nПиналъёслы карточкаос люкыло. Соос вылын пӧртэм пословицаослэн кутсконзы но пумзы гожъямын. Соосты огазеяно.\nПиспу дано емышен, адями ужен.\nОген венез но ӝутыны секыт.\nКорка нылпиен шулдыр.\nАчид ке ӧд гыр, геры уз гыры.\nГерой быре одӥг пол, кышкась мурт – 7 пол.\nКытын 1 мурт нёжтоз, отын 7 мурт кырӟалоз.\nСюлмысь потэм кыл куинь толэзь но шунтоз.\nНе посеяв, не жнут.\nАзьтэм муртэ нокин уз гажа.\nКырӟась муртлы кузь сюрес но вакчи потэ.\nДасезлы эн синмаськы, ачид лэсьты.\nАдями уженыз чебер, нош музъем – будосэныз.\nУжам бере сиён ческыт кошке.\nӞеч дышетскод – анай-атайдэ шумпоттод.\nМурт дуннеын пуны но мӧзме.\nВордскем шаер котькинлы мусо.\nАс шаер кутске вордскем гуртысен.\nНуись: Я, паръёсмес ваньмы шедьтӥм. Табере ойдолэ мыноме шудыны.\nЛопшо Педунь: Ойдолэ мыноме шудыны.\nӴош: Жин-жин, мусо нылъёс, жин-жин, чебер пиос, шудыны.\nНуись: Тон, Педунь агай, небыльток луод, дыр, партэк кылид.\nЛопшо Педунь: Мынам песьтэрам эшшо одӥг удмурт шудонэ вань на.\n«Ӟазег уя, ӵож уя но» шудон.\nВордӥськем шаермы сярысь вераськимы, кылбуръёс лыдӟимы, шудӥмы, эктӥмы, кырӟамы. Нош али…\nПерепеч но бискыли\nПесянай пӧра али.\nПырыса ке вуиды,\nТӥ но куно луоды.\nАнайлэн нош ческытгес\nПӧрме вӧё табанез.\nСиыса ке утчады,\nОло, кылдэс ньылоды.\nНош туннэ ми асьмеос\nӜӧк сьӧры ӧтиськомы.\nОгъя чай юон.\nЮанъёслы тужгес но трос валэктон сётэмъёслы пичияк кузьым кузьмано.\nДасяз Т. И. Кузнецова, Кизнер ёросысь Саркуз гуртысь библиотекаын ужась